༣༩༦༽༄། ། འགྲོ་མགོན་རིན་པོ་ཆེའི་བཞེད་པ་གལ་ཆེ་ཞེས་པ་དྭངས་གསལ་བློ་ཡི་མུན་སེལ། ། »» ཨོཾ་སྭསྟི། བླ་མ་རིན་པོ་ཆེས། བླ་མ་དགེ་བའི་བཤེས་གཉེན་པ་ལ་སྤྲིངས་པ། བཞུགས་ས་དེ། བླ་མ་རྗེ་བཙུན་པ་གོང་མས་བཏབ་པ་དང་། བྱིན་གྱིས་བརླབས་པས་ཀྱང་གཉན་པ་མི་མཐུན་པའི་ཕྱོགས་དང་ཤུགས་ཀྱིས་ཞི་བར་གྱུར་པ་ཡིན་པ་དང་། གཉིས་པ་སྣང་བ་རང་གི་སེམས་ཡིན་པའི་ཕྱིར་ས་གཞི་དང་གཞི་དེའི་བདག་པོ་ཐམས་ཅད་ཞེ་ཐག་པ་སྙིང་ཁོང་རུས་པའི་གཏིང་ནས། བྱམས་པ་དང་སྙིང་རྗེ་བྱང་ཆུབ་ཀྱི་སེམས་བསྒོམ་ཞིང་། དེ་ལས་བྱུང་བའི་རྗེ་བཙུན་སྤྱན་རས་གཟིགས་སུ་ས་གཞི་དང་ཡུལ་ཁམས་ཐམས་ཅད་བསྒོམས་པས་ཡུལ་དང་ཡུལ་ཅན་རྣམ་པ་གཉིས་ཀ་ལ་ཕན་པ་དང་བདེ་བས་བཀྲ་ཤིས་དང་བདེ་ལེགས་ཕུན་སུམ་ཚོགས་པ་འབྱུང་བ། འགྲོ་བའི་མགོན་པོ་རིན་པོ་ཆེའི་བཞེད་པ་འདི་གལ་ཆེ། གསུམ་པ་བྱིན་གྱིས་རློབ་པར་བྱེད་པ་དེ་ཡང་། བུ་སློབ་ཆོས་རྟེན་སྒྲུབ་པ་བྱེད་པ་ཐམས་ཅད་ཀྱིས་གནས་བྱིན་གྱིས་བརླབས་ཟིན་ལ། ད་རུང་ཡང་བྱིན་གྱིས་རློབ་པར་བྱེད་པའི་རང་བཞིན་ཅན་དུ་མཆིས་པ་ལགས། ཁྱེད་ཀྱི་དགོན་པ་དེ་དཔེ་མེད་པར་ཤིན་ཏུ་ལེགས་པ་གཅིག་ཡོད་པར་གདའ་བས། དེར་ཡུན་རིང་དུ་བཞུགས་ནས། འགྲོ་བ་གཞན་ལ་ཕན་པ་དང་བདེ་བ་རྒྱ་ཆེན་པོ་ཅི་འབྱུང་ལ་དགོངས་པར་ཞུ་འཚལ། དེ་ཡང་གཙོ་བོར་གྱུར་པ་ནི། བདག་ཉིད་དགེ་སྦྱོར་ལ་ནན་ཏན་ཆེ་བར་མ་བྱས་ན། གཞན་གྱི་རྒྱུད་བྱིན་གྱིས་རློབ་པར་མི་འོང་བར། བླ་མ་གོང་མ་རྣམས་ཀྱི་བཞེད་པ་ཡིན་པས། རྗེ་རིན་པོ་ཆེའི་མཛད་པ་ཟླ་སྟོད་སྨད་དང་། སྔ་དྲོ་ཕྱི་འབྲེད་ཀྱི་རྣམ་པར་ཐར་པ་དེ་བཟུང་ན་རང་གཞན་གྱི་དོན་མི་འགྲུབ་ཅིང་རྒྱུད་བྱིན་གྱིས་མི་རློབ་མི་སྲིད་པས། དེ་ལྟར་ཐུགས་ལ་བཞག་པར་ཞུ། བཀྲ་ཤིས་པར་གྱུར་ཅིག། ། །««